als_Latn dik_Latn sag_Latn
Prokuroria mbyll hetimet për çiftin Smaqi që zhvatën të moshuarit nga Zall- Herri 87 milionë lekë në katër vite dhe i kërkonin edhe 17 milionë të tjera. Niko (Ardian) Smaqi dhe bashkëshortja e tij Elinela Smaqi, akuzohen për “shtrëngim me anë të kanosjes për dhënie pasurie” dhe për “vjedhje me dhunë” Nga hetimet e prokurorisë ka rezultuar se personit B.Sh 65 vjeç banues në fshatin Pinar të Zall-Herrit i janë marrë nëpërmjet kanosjes një sasi prej 100 milion lekë të vjetra nga të pandehurit Niko (Ardian) Smaqi dhe Elinela Smaqi. Historia nis në vitin 2010 kur të pandehurit në bazë të një plani kriminal të parapërgatitur midis tyre, kanë vendosur që t’i zhvatnin një sasi parash 65-vjeçarit B. Sh. Sipas hetuesve, Elinela Smaqi ka joshur seksualisht të dëmtuarin dhe falë hapësirave të krijuara me dashje nga i pandehuri tjetër Niko, ata, i dëmtuari B.SH, dhe e akuzuara Elinela, janë takuar me njëri-tjetrin në një motel në zonën e Laprakës në Tiranë. Sipas burimeve të prokurorisë, gruaja e ka ftuar të moshuarin në një motel, ku edhe ka ndërhyrë bashkëshorti i saj dhe ka nisur të kërcënojë dhe të shantazhojë të moshuarin nga Zall- Herri. Sipas hetuesve, kur i pandehuri Niko (Ardian) Smaqi, gjoja zbuloi tradhtinë e gruas, kërcënuar me vdekje të dëmtuarin me argumentin se ishte shoqëruar me bashkëshorten e tij duke e turpëruar atë. Çifti Smaqi e kërcënonin B.SH t’ju jepte atyre një shumë prej rreth 100 milion lekësh në këmbim të faktit se ata nuk do t’i tregonin familjes së tij dhe gruas së tij gjithçka që ndodhte. Duke mos dashur që të prishë qetësinë familjare dhe të cenojë figurën e tij, i moshuari pranoi kërkesën e tyre në këmbim të heshtjes.
Si fillim të pandehurit i kanë kërkuar B.SH 87 milion lekë, më pas ata janë rikthyer më kërcënimin e përsëritur, për ti kërkuar dhe 17 milion të tjera. Ndërkaq në vitin 2012, Smaqi u arrestuar dhe ishte duke vuajtur një dënimin në burgun e Vaqarrit Tiranë për veprën penale të “Vjedhjes me dhunë”. Gjatë kohës që ishte me leje shpërblyese Smaqi, ka kërcënuar sërish të dëmtuarin për t’i marrë një tjetër sasi parash por i pandehuri Niko (Ardian) Smaqi nuk i ka treguar se gjendej i burgosur, pasi duhej ta mbante nën trysni e presion të dëmtuarin për t`i marrë paratë. Këtë sasi parash, i pandehuri ja ka kërkuar të ndara në dy këste, ku njërin këst prej 2 milion lekë të vjetra duhet t`ja dërgonte në shtëpinë e vjehrrës së tij, ndërsa këstin e dytë në vlerë prej 15 milion lekë të vjetra deri në datë 15 shtator të vitit 2014. B.SH ka shkuar në shtëpinë e vjehrrës së të pandehurit por nuk ja dorëzuar paratë. Në muajin shtator 2014, Smaqi merr sërish leje shpërblyese nga institucioni ku vuante dënimin, dhe në mëngjes i shkon në shtëpi të dëmtuarit B.SH për ta kërkuar. Pas devijimit për ta takuar, i pandehuri e telefonon, dhe i lë një vend ku do të flisnin. Takimi midis të pandehurit Niko (Ardian) Smaqi dhe të dëmtuarit me pëlqimin e këtij të fundit është përgjuar dhe nga përmbajtja e bisedës rezulton se i dëmtuari B.SH kërcënohet dhe shantazhohet prej të pandehurit për shumën e parave në këmbim të heshtjes. Më tej është kryer dhe një takim tjetër në të cilin i pandehuri ka dyshuar që biseda po përgjohej. Pak orë pas këtij takimi, e pandehura Elinela Smaqi e kërcënon të paradëmtuarin me anë të një mesazhi “Je bo shum i zgjut me përgjus i hike ati ça i ke bo vetes” .B.Sh dhe Elinela Smaqi, e pandehura lidhur me ngjarjen janë takuar dhe gjithashtu pas përgjimit të bisedës së tyre ka rezultuar se pretendimet e B.Sh, janë të vërteta.
Çifti i bashkëshortëve ka kërcënuar dhe shantazhuar në këmbim të heshtjes dhe me qëllim të përfitimit të shumës prej 100 milion lekësh personin e dëmtuar B.SH, 65 vjeç nga fshati Pinar në Zall-Herr. 65 vjeçari pa asnjë të ardhur shfrytëzonte faktin se ishte anëtar i bordit të një prej organizatave qeveritare që kreditonin fermerët e zonave të ndryshme në vend dhe ai ishte anëtar për Zall- Herrin. Për çdo kush i kërkonte ndihmë për të marrë kredi, B. Sh. i ndihmonte në këmbim të një komisioni, shumë të caktuar lekësh që ju mbante. Në këtë mënyrë i moshuari grumbullonte paratë dhe paguante kërcënuesit që të heshtnin. Prokuroria e Krimeve të Rënda ka mbyllur hetimet dhe ka dërguar në gjykatë dosjen me provat për ngjarjen në fjalë. Gjykimi do të bëhet në Gjykatën e Krimeve të Rënda në Tiranë, ku shtetasit Niko (Ardian) Smaqi dhe Elinela Smaqi, akuzohen për veprën penale të “Shtrëngimit me anë të kanosjes për dhënie pasurie” kryer në bashkëpunim, të parashikuar nga neni 109/b/1-25 të Kodit Penal.
Burimi: Shekulli
als_Latn als_Latn als_Latn als_Latn